Pancracia Ollo de la Mata

Pancracia Ollo de la Mata (Iruñea, Nafarroa Garaia, 1798 - Gasteiz, Araba, 1865eko martxoaren  8a) Tomas Zumalakarregi Generalaren emaztea izan zen.

 Bizitza 
Pancracia Iruñeko Eliz Auzitegiko prokuradore Francisco José de Olloren eta Isabel de la Mataren alaba izan zen. 1820ko irailaren 17an ezkondu zen bere aitaren ikaslea zen eta etxean ezagutu zuen Tomas Zumalakarregirekin eta beren bizilekua Iruñeko Karmen kaleko 25ean finkatu zuten. Senar-emazteek lau alaba izan zituzten: Mª Concepción, jaio eta egun gutxira hil zena, Ignacia, Josefa eta Vicenta Micaela.

1834an Jeneral karlista Erregegaiaren tropen buruzagitza uztera behartzeko, Pankrazia eta bi alaba nagusiak Nafarroako hiriburuan atxilotu eta Iruñeko Agustindar Errekoleten klausurako komentuan giltzapetu zituzten eta Iruñeko gobernadoreak bere ondasunak desjabetu zizkien. Kartzelatik irten eta urte hartako apirilean, bere alabekin Bordeleko erbestera joan zen. Lehen karlistaldian, Leopoldina de las Herasekin, Fernando VII .aren errege-guardiako kapitain izandako Juan José O 'Donnellen emaztearekin, korrespondentzia aktiboa izan zuen. 

Gutun guztiak Libournen (Gironda, Frantzia, 1835) datatuak daude. Martxoaren 31koak Zumalakarregik O 'Donnelli emandako dirulaguntza aipatzen du. Apirilaren 8koak Frantziako gobernuari ankerkeria leporatzen dio. Apirilaren 13koan, funtzionarioen jokabideaz kexatzen da:"Inongo naziotan ez dituzte Andreak jazarri; beti errespetatuak izan dira, zeren hemen, nik, bereziki, harrapaketak, makurkeriak eta umiliazioak jasan baititut, Zumalakarregiren emaztea izatea ez beste deliturik gabe...". 
 Heriotza 
1865eko martxoaren 8an hil zen Gasteizen, bertako hilerrian dago lurperatua. Pancracia Ollo de la Mataren panteoia arkitektura ikusgarriagatik eta diseinu zainduagatik nabarmentzen da. Eraikinak fatxada dotorea du, hildakoei ematen zaien garrantzia eta errespetua islatzen duena. 

 Erreferentziak 

 Kanpo estekak 

Kategoria:Iruindarrak
Kategoria:Gasteizen hildakoak
Kategoria:Erbesteratuak